Na, as de Herr Burmeister kümmt,
Dunn ward'n de Dannenböm anstickt,
De Julklapps warden rinne smeten
Un warden ein taum annern schickt
Un de Verpackung runne reten;
Un allens steiht un lacht un kickt,
Un allens is so wollgemaud.
Dunn kümmt de Schachtel mit den Haut:
»Dem Herren Bürgermeister Z.«
Un lachten s' irst, denn lachten s' nu irst recht,
Denn sine leiwe Fru, de hett
De annern von den Spaß all seggt.
De Herr Burmeister nimmt de Schachtel
Un is so lustig as 'ne Wachtel
Un böhrt s' tau Höchten: »Wie mich deucht,
Ist dies Geschenk ein wenig leicht;
Da ist am Ende gar nichts drin.
Wer sollt, ich ahn es nicht von weitem,
'ne Überraschung mir bereiten?«
Ja, raupen s' all, dor wir wat in!
De Herr Burmeister lös't den Band
Un makt noch Witze allerhand.
As allens üm em rümmer stunn
Un as hei böhrt den Deckel run,
Dunn würd hei wider nicks gewohr
As luter Hor un Hor un Hor,
Un sine leiwe Fru, de stünn
Dor liksterwelt as Botter an de Sünn,
De nige Haut was in de Wicken.
Doch Herr Burmeister freut sick sihr.
»Mein liebes Kind, dies dank ich dir,
Dies ist wohl eine von den neu'n Perücken,
Den Gummi-Elastiks, mein Kind,
Die mir so angepriesen sind? –
Nein, nein! Dies ist ja keine P'rücke!
Dies sind ja lauter kleine Stücke!«
Un langt herin un halt s' hervör:
Wohrhaftig, ja,'t sünd lute Bör
Von allerlei verflucht Kalüren;
Weck brun, weck swart, weck vossig wiren,
Un all von 'ne verschiedne Ort:
Dor was en richt'gen Judenbort,
En Knebelbort von so'n Majuren,
En Backenbort bet acht're Uhren,
En Leutnantsbort, as Dunen zort,
En Snurrwichs un en Wallenstein,
Ok Proppentrecker sünd tau seihn;
Un ok en Breiw, de liggt dorbi: